Seun (12) van Tulbagh sterf in vliegongeluk, pa beseer | Netwerk24
Deur Jackie Kruger 04 Mei 2021 17:41
'n Uitstappie na 'n saamtrek van sportvliegtuie het tragies geëindig toe 'n pa in 'n vliegongeluk ernstig beseer en sy seun dood is.
Van links is die Theron-gesin: Jean-Pieter, Daniël, Stephan, Daniël jr. en Annelie.
Daniël Theron (12) en sy pa, ook Daniël (50), het volgens hul familie die naweek die saamtrek by die Gariepdam bygewoon. Hulle het in 'n groep gevlieg toe die vliegongeluk Maandag net buite Laingsburg gebeur het.
"Niemand het gesien wat gebeur het of wat die ongeluk veroorsaak het nie," sê die familie.
Daniël was 'n gr. 7-leerling aan die Rijk Tulbagh Private Skool, waar sy pa die beheerliggaamvoorsitter is.
Volgens inwoners is almal geskok oor wat gebeur het. Die ondervoorsitter van die skoolbeheerliggaam het alle navrae na die familie verwys.
Theron, die eienaar van die Malan Boerdery in Tulbagh, is ernstig beseer in die ongeluk en word in die Mediclinic Worcester behandel. Hy is nog onder verdowing en die familie kon nog nie met hom praat nie.
Kapt. Malcolm Pojie, polisiewoordvoerder, sê hulle doen 'n geregtelike doodsondersoek nadat die mikroligte vliegtuig Maandag omstreeks 14:30 op 'n plaas sowat 12 km buite Laingsburg neergestort het.
Volgens Pojie is noodpersoneel ontbied en het hulle op vliegtuigwrakstukke afgekom. Theron, die vlieënier, het ernstige brandwonde opgedoen en is met 'n lugambulans na 'n hospitaal in Worcester geneem.
Daniël was in die vliegtuig vasgekeer en het verskeie beserings opgedoen. Hy is op die toneel dood verklaar.
Die oorsaak van die ongeluk moet nog vasgestel word en volgens Pojie is die saak ook aan die Burgerlugvaartowerheid (BLO) oorhandig.
Kabelo Ledwaba, woordvoerder van die BLO, sê hul ondersoek het reeds begin na die ongeluk waarin die Magni Gyro-sportvliegtuig betrokke was.
"Daar is nie in dié stadium meer inligting nie. 'n Voorlopige verslag sal binne 30 dae uitgereik word," sê Ledwaba.
Daniël word ook deur sy ma, Annelie, en twee broers, Jean-Pieter (18) en Stephan (21), oorleef. Geen begrafnisreëlings is nog bekend nie.